Document ID: 32008D0148

DEĊIŻJONI TAL-KUNSILL
tat-22 ta' Marzu 2007
dwar il-konklużjoni ta' Ftehim fil-forma ta' Skambju ta' Ittri li jirreġistraw il-ftehim komuni għat-tiġdid u l-modifika tal-Ftehim dwar il-koperazzjoni internazzjonali fl-attivitajiet ta' riċerka u żvilupp fil-qasam tas-Sistemi Intelliġenti tal-Manifattura (IMS) bejn il-Komunità Ewropea u l-Awstralja, il-Kanada, in-Norveġja u l-Iżvizzera bħala pajjiżi ta' l-EFTA, il-Korea, il-Ġappun, u l-Istati Uniti ta' l-Amerika
(2008/148/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 170, flimkien ma' l-Artikolu 300(2) u l-ewwel subparagrafu ta' l-Artikolu 300(3), tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Id-Deċiżjoni Nru 1513/2002/KE tal-Parlament Ewropew u tal-Kunsill tas-27 ta' Ġunju 2002 li tistabbilixxi s-sitt programm kwadru tal-Komunità Ewropea għal attivitajiet ta' riċerka, ta' żvilupp tekonoloġiku u ta' dimostrazzjoni, li jikkontribwixxi għall-ħolqien taż-Żona Ewropea tar-Riċerka u għall-innovazzjoni (mill-2002 sa l-2006) (2) tipprovdi għall-koperazzjoni internazzjonali fil-kamp tar-riċerka fil-manifattura.
(2)
Id-Deċiżjoni Nru 1982/2006/KE tal-Parlament Ewropew u tal-Kunsill tat-18 ta' Diċembru 2006 dwar is-seba’ programm kwadru tal-Komunità Ewropea għal attivitajiet ta' riċerka, ta' żvilupp tekonoloġiku u ta' dimostrazzjoni (mill-2007 sa l-2013) (3) tipprovdi għall-kontinwazzjoni tal-koperazzjoni internazzjonali.
(3)
Ġie konkluż Ftehim permezz ta' Skambji ta' Ittri bejn il-Komunità u l-Awstralja, il-Kanada, in-Norveġja u l-Iżvizzera bħala pajjiżi ta' l-EFTA, il-Korea, il-Ġappun, u l-Istati Uniti ta' l-Amerika (4) li jirreġistraw il-ftehim komuni dwar il-prinċipji ta' koperazzjoni internazzjonali fl-attivitajiet ta' riċerka u żvilupp fil-qasam tas-Sistemi Intelliġenti tal-Manifattura (minn hawn ‘il quddiem il-“Ftehim IMS”). Il-Ftehim IMS skada f'April 2005. Minħabba li deher li kellu valur miżjud it-tisħiħ tar-riċerka fil-qasam tas-sistemi intelliġenti tal-manifattura, il-Kummissjoni talbet mandat sabiex tinnegozja t-tiġdid tal-Ftehim IMS.
(4)
Permezz tad-Deċiżjoni tad-29 ta' Novembru 2005, il-Kunsill awtorizza lill-Kummissjoni f'Novembru 2005 sabiex tinnegozja, f'isem il-Komunità ma' l-Awstralja, il-Kanada, in-Norveġja u l-Iżvizzera bħala pajjiżi ta' l-EFTA, il-Korea, il-Ġappun u l-Istati Uniti ta' l-Amerika, it-tiġdid u l-modifika tal-Ftehim IMS.
(5)
In-negozjati saru skond il-mandat tan-negozjati u r-riżultati huma integrati fit-Termini ta' Referenza għall-attivitajiet ta' koperazzjoni internazzjonali fil-kamp tas-sistemi intelliġenti tal-manifattura, li jistipulaw il-qafas għall-koperazzjoni. Dawn it-Termini ta' Referenza huma mehmuża ma' Ftehim fil-forma ta' Skambju ta' Ittri li jirreġistraw il-ftehim komuni għat-tiġdid u l-modifika tal-Ftehim dwar il-koperazzjoni internazzjonali fl-attivitajiet ta' riċerka u żvilupp fil-qasam tas-Sistemi Intelliġenti tal-Manifattura (IMS) bejn il-Komunità Ewropea u l-Awstralja, il-Kanada, in-Norveġja u l-Iżvizzera bħala pajjiżi ta' l-EFTA, il-Korea, il-Ġappun, u l-Istati Uniti ta' l-Amerika (minn hawn ‘il quddiem il-“Ftehim fil-forma ta' Skambju ta' Ittri”). Il-modifika ta' l-iskema preċedenti tirrigwarda t-tmexxija ta' l-IMS u l-operazzjonijiet baġitarji tagħha.
(6)
It-Termini ta' Referenza ta' l-IMS jistipulaw li l-presidenza tat-tmexxija ta' l-IMS tiġi assenjata b'rotazzjoni fost il-parteċipanti fl-iskema IMS. Sabiex jitwettaq dan id-dmir, ġie dispost li l-Komunità tospita lis-segretarjat interreġjunali ta' l-IMS fl-Ewropa.
(7)
Il-Ftehim fil-forma ta' Skambju ta' Ittri għandu jiġi approvat,
ADOTTA DIN ID-DEĊIŻJONI:
Artikolu 1
Il-Ftehim fil-forma ta' Skambju ta' Ittri li jirreġistraw il-ftehim komuni għat-tiġdid u l-modifika tal-Ftehim dwar il-koperazzjoni internazzjonali fl-attivitajiet ta' riċerka u żvilupp fil-qasam tas-Sistemi Intelliġenti tal-Manifattura (IMS) bejn il-Komunità Ewropea u l-Awstralja, il-Kanada, in-Norveġja u l-Iżvizzera bħala pajjiżi ta' l-EFTA, il-Korea, il-Ġappun, u l-Istati Uniti ta' l-Amerika huwa b'dan approvat f'isem il-Komunità.
It-test tal-Ftehim fil-forma ta' Skambju ta' Ittri huwa anness ma' din id-Deċiżjoni.
Artikolu 2
Il-President tal-Kunsill huwa b'dan awtorizzat jaħtar il-persuna li jkollha s-setgħa tiffirma l-Ftehim fil-forma ta' Skambju ta' Ittri sabiex il-Komunità tintrabat (5).
Magħmul fi Brussell, 22 ta' Marzu 2007

Labels: 7
15
5